b'\n_START_ARTICLE_\nKognitiivinen uskontotiede\n_START_PARAGRAPH_\nKognitiivinen uskontotiede tutkii uskontoa ihmismielen toiminnan ja rakenteiden pohjalta. Uskonto n\xc3\xa4hd\xc3\xa4\xc3\xa4n yleisen\xc3\xa4 ilmi\xc3\xb6n\xc3\xa4, jossa on kaikille kulttuureille yhteisi\xc3\xa4 piirteit\xc3\xa4. Se hy\xc3\xb6dynt\xc3\xa4\xc3\xa4 erityisesti kognitiotiedett\xc3\xa4 ja kognitiivista psykologiaa.\n_START_SECTION_\nHistoria\n_START_PARAGRAPH_\nKognitiiviselle uskontotieteelle antoi alkusys\xc3\xa4yksen Dan Sperberin vuonna 1975 ilmestynyt teos Rethinking Symbolism. H\xc3\xa4n katsoi, ett\xc3\xa4 symboleilla ei ole mit\xc3\xa4\xc3\xa4n tiettyj\xc3\xa4, m\xc3\xa4\xc3\xa4r\xc3\xa4ttyj\xc3\xa4 merkityksi\xc3\xa4. Sen sijaan ihmismieless\xc3\xa4 on \xe2\x80\x9dsymbolinen mekanismi\xe2\x80\x9d, jonka avulla muistista etsit\xc3\xa4\xc3\xa4n jotain yhteensopivaa vaikeasti ymm\xc3\xa4rrett\xc3\xa4v\xc3\xa4n asian kanssa. Stewart Gurthie toi puolestaan vuonna 1980 esiin ajatuksen, jonka mukaan synnynn\xc3\xa4inen arkij\xc3\xa4rki voi selitt\xc3\xa4\xc3\xa4 uskontoa ilmi\xc3\xb6n\xc3\xa4. Merkitt\xc3\xa4v\xc3\xa4 edistysaskel suuntaukselle oli E. Thomas Lawsonin ja Robert N. Robert N. McCauleyn vuonna 1990 julkaisema teos Rethinking Religion. He esittiv\xc3\xa4t kielitieteilij\xc3\xa4 Noam Chomskyn teorioihin nojautuen, ett\xc3\xa4 rituaaleilla on yleinen rakenne. Sperberilt\xc3\xa4 vaikutteita saanut Pascal Boyer totesi teoksessaan Tradition, Truth and Communication (1990), ett\xc3\xa4 tiedonk\xc3\xa4sittelyj\xc3\xa4rjestelm\xc3\xa4n ominaisuudet selittiv\xc3\xa4t, miten perinteet jatkuvat ja levi\xc3\xa4v\xc3\xa4t.'